ప్రభుత్వాలలో చిత్తశుద్ధి కనిపిస్తోంది
- పరిశ్రమల వికేంద్రీకరణ జరగాలి
- అందరి చూపూ భారత్‌ వైపే..
- అవినీతి కొంత తగ్గుముఖం పట్టింది
- విద్యుత్తు కోతలను పరిశ్రమ గమనిస్తోంది
- 'నవ తెలంగాణ' ప్రత్యేక ఇంటర్వ్యూలో 'ఫ్ట్యాఫ్సీ' సీనియర్‌ ఉపాధ్యక్షుడు అనిల్‌ రెడ్డి
              కేంద్రం, తెలుగు రాష్ట్రాలలో అభివృద్ధిని కాంక్షించే ప్రభుత్వాలు అధికారంలోకి రావడం పరిశ్రమ వర్గాలకు, దేశ ప్రగతికి శుభసూచికమని తెలంగాణ, ఆంధ్రప్రదేశ్‌ పరిశ్రమల మరియు వాణిజ్య సమాఖ్య (ఫ్ట్యాఫ్సీ) సీనియర్‌ వైస్‌ ప్రెసిడెంట్‌ అనిల్‌ రెడ్డి వెన్నమ్‌ అన్నారు. భౌగోళికంగా తెలుగు రాష్ట్రాలు రెండుగా విడిపోయినప్పటికీ పరిశ్రమ, వాణిజ్య రంగాలపై దాని ప్రభావం పెద్దగా లేదని.. అందరూ కలిసి అభివృద్ధే ధ్యేయంగా పని చేస్తున్నారని ఆయన వివరించారు. కొన్ని సమస్యలున్నా ప్రభుత్వాలలో చిత్తశుద్ధి కనిపిస్తోందని.. వ్యాపారానికి హద్దులుండవని,.. రాష్ట్రంలో అవినీతి తగ్గిందని చెబుతున్న అనిల్‌రెడ్డితో
'నవతెలంగాణ' ప్రత్యేక ఇంటర్వ్యూ..
విభజన ప్రభావం ఎలా ఉంది
          రాష్ట్ర విభజన పరిశ్రమ వర్గాలను పెద్దగా ప్రభావితం చేయడం లేదు. విభజనకు ముందు నాలుగైదు సంవత్సరాలుగా జరిగిన ఉద్యమాలు, నిరసనలు కొన్ని ప్రతికూల అంశాలు పరిశ్రమలను బాగా కుంగదీశాయి. అప్పటి గాయాల నుంచి పరిశ్రమ వర్గాలు ఇప్పుడిప్పుడే కోలుకుంటున్నాయి. జోరు పెరగడానికి కొంత సమయం పడుతుంది. అయితే ప్రస్తుత ప్రభుత్వాలు చేపడుతున్న కార్యక్రమాలు, ప్రోత్సాహకాలు కొత్త నమ్మకాలను, విశ్వాసాన్ని పెంచుతున్నాయి.
ఇక్కడి పరిశ్రమలు ఆంధ్రప్రదేశ్‌కు తరలి వెళ్తాయా
           ఇది కేవలం అపోహ మాత్రమే. కొన్ని కంపెనీల ఉత్పాదక ప్లాంటులు ఆంధ్రాప్రాంతంలో ఉన్నాయి. వాటి ప్రధాన కార్యాలయాలు హైదరాబాద్‌లో ఏర్పాటు చేశారు.
కంపెనీ లా, ఇతర చట్టాల ప్రకారం ఇతర రాష్ట్రాలలో కార్యాలయాలు ఉంటే కొన్ని ఇబ్బందులు ఉన్నాయి. వాటిని అధిగమించేందుకు ఆయా కంపెనీలు తమతమ కార్యాలయాలను తరలించవచ్చు. అంతే గానీ ఇక్కడి ప్లాంటులను మూసివేసి అక్కడ తెరవడానికి ఎవరూ సాహసించరు. ఇది చాలా ఖర్చుతో కూడుకున్నది. కాకుంటే అక్కడ తమ విస్తరణ కార్యక్రమాలను చేపట్టవచ్చు.
కొత్త ప్రభుత్వాల ప్రోత్సాహం ఎలా ఉంది?
           ఇరు రాష్ట్రాలతో పాటు కేంద్రంలో కూడా ప్రగతిని కాంక్షించే ప్రభుత్వాలు అధికారంలోకి వచ్చాయి. అవి ఇప్పుడిప్పుడే కొన్ని చర్యలను ప్రారంభించాయి. వాటి ప్రతిఫలాలు రానున్న రోజుల్లో మనకు అందుతాయి. తెలంగాణ రాష్ట్రం అందుబాటులోకి తెచ్చిన సింగిల్‌ విండో విధానం చాలా బాగుంది.
           దాదాపు పరిశ్రమ పెట్టెందుకు అవసరమైన 36-40 శాఖల అనుమతుల ఒకే చోట లభిస్తుండడం మంచి పరిణామం. దీని వల్ల అవినీతి చాలా వరకు తగ్గుముఖం పట్టింది. ఇక్కడి ప్రభుత్వం అవినీతి నిరోధానికి చిత్త శుద్ధితో పని చేస్తోంది. నేతలు, ఉన్నతాధికారులలో కార్యదక్షత కనిపిస్తోంది. ఇంకా కిందిస్థాయిలో కొంత అవినీతి పేరుకొని ఉన్నా.. రానున్న రోజుల్లో ఇది కూడా తగ్గగలదని ఆశిస్తున్నాము.
కొత్త పరిశ్రమల రాక ఎలా ఉంది?
          చాలా మంది హైదరాబాద్‌ చుట్టుపక్కల పరిశ్రమలను స్థాపించేందుకు ముందుకు వస్తున్నారు. ప్రభుత్వం తీసుకుంటున్న సూరళీకరణ చర్యలు, ప్రోత్సాహకాలను గురించి ఒక స్పష్టత కోసం వారు వేచి చూసో ధోరణిలో ఉన్నారు.
          ఇప్పుడు బడ్జెట్‌ కూడా ప్రకటించడంతో ఇక వారు తమ కార్యాచరణను ప్రారంభించవచ్చు. ఇకనైనా పరిశ్రమల వికేంద్రీకరణ జరగాలి. దీని వల్ల పట్టణాలకు వలసలు తగ్గి అన్ని ప్రాంతాలల అభివృద్ధి జరుగుతుంది.
విభజన నేపథ్యంలో హైదరాబాద్‌లో ఉపాధి అవకాశాలు తగ్గవచ్చా?
           పరిశ్రమలకు హైదారాబాద్‌ ఎప్పటికీ హాట్‌స్పాటే. ఇక్కడి భౌగొళిక పరిస్థితులు, వివిధ దేశాలతో కనెక్టివిటీ, వాతావరణం పరిస్థితుల కారణంగా కొత్త పరిశ్రమలు ఇక్కడికి వచ్చేందుకు ఎక్కువ ఆసక్తి చూపుతున్నా యి. దీంతో ఇక్కడ ఉపాధి అవకాశాలు పెరగడమే తప్ప తగ్గడం ఉండకపోవచ్చు.
ఫెడ్‌ వడ్డీరేట్ల పెంపు పరిశ్రమపై ఎలా ఉండవచ్చు?
              ఫెడ్‌ వడ్డీరేట్ల పెంపు పరిశ్రమ వర్గాలపై స్వల్పమే. ఎందుకంటే మన మూలాలు బలంగా ఉన్నాయి దీంతో అందరూ భారత్‌ వైపే చూస్తున్నారు. విదేశీ పెట్టుబడులు తగ్గవచ్చన్న భావన కూడా సరికాదు.
విద్యుత్తు కోతల ప్రభావం ఎలా ఉంది?
          విద్యుత్తు సమస్యను అధిగమించడాన్ని తెలంగాణ ప్రభుత్వం ఒక ఛాలెంజ్‌గా తీసుకొని పని చేస్తోంది. ఈ వేసవిలో ఇప్పటి వరకు పరిశ్రమలకు విద్యుత్తు కోతలు రాకుండా ప్రభుత్వం పలు చర్యలను తీసుకుంటోంది.
           దీనిని పరిశ్రమ వర్గాలు, కొత్తగా పెట్టుబడులు పెట్టాలుకునే వారు చాలా దగ్గరగా గమనిస్తున్నారు. రానున్న రెండేళ్లలో తెలంగాణాకు విద్యుత్తు కోతల బాధ తగ్గుతుందన్నది వాస్తవం.
మీ స్నేహితులకు రికమెండ్ చెయ్యండి